
1. Причини, които налагат приемането на нормативния акт
Проектът на Наредба за изчисляването на дела на енергията от възобновяеми източници в брутното крайно потребление на енергия и дела на възобновяеми източници в транспорта се приема на основание чл. 13, ал. 7 от Закона за енергията от възобновяеми източници (ЗЕВИ, Обн., ДВ, бр. 35 от 3.05.2011 г., в сила от 3.05.2011 г., …, последно изм. и доп., бр. 86 от 13.10.2023 г., в сила от 13.10.2023 г.).
С влезлите в сила на 13.10.2023 г. изменения и допълнения в ЗЕВИ в българското законодателство се транспонират в голяма степен изискванията на Директива (ЕС) 2018/2001 на Европейския Парламент и на Съвета от 11 декември 2018 г. за насърчаване използването на енергията от възобновяеми източници (Директивата).
За пълното транспониране на Директивата, следва да бъдат извършени изменения и допълнения в подзаконовите нормативни актове към Закона за енергията от възобновяеми източници (ЗЕВИ), в т. ч. и в НАРЕДБА № РД-16-869 от 2.08.2011 г. за изчисляването на общия дял на енергията от възобновяеми източници в брутното крайно потребление на енергия и потреблението на биогорива и енергия от възобновяеми източници в транспорта. Предвид необходимостта от извършване на значителни промени, свързани с въведените в ЗЕВИ нови изисквания при изчисляването на дела на енергията от възобновяеми източници в брутното крайно потребление на енергия, а така също и необходимостта от въвеждане на разпоредби, с които се транспонират изисквания на Директивата в българското законодателство, се предлага отмяна на цитираната наредба и приемането на нова.
2. Цели, които се поставят с приемането на нормативния акт
Основната цел, която се поставя е да се осигури завършеност на процеса по въвеждане на изисквания, въз основа на които да се изчисляват целите, свързани с използването на енергията от възобновяеми източници.
С проекта на наредба се определят правилата за изчисляване на националната цел за дял на енергията от възобновяеми източници в брутното крайно потребление на енергия в страната, задължителната национална цел за дял на енергията от възобновяеми източници в крайно потребление на енергия в транспорта и целите за дял на енергията от възобновяеми източници в сектор електрическа енергия, сектор топлинна енергия и енергия за охлаждане и в сектор транспорт в съответствие с извършените промени в ЗВЕИ. Въвеждат се изчисления за нормализация на произведената електрическа енергия от вятърни електрически централи в морето. Променя се начина на изчисления по отношение на задължителната национална цел за дял на енергията от възобновяеми източници в крайното потребление на енергия в транспорта, свързани с прилагане на фактори, въз основа на които се определя: количеството биогорива от ново поколение и биогаз за транспорта от суровини тип „А“, количеството електрическа енергия от възобновяеми източници от пътни превозни средства, количеството електрическа енергия от възобновяеми източници от железопътния транспорт и количеството горива от възобновяеми източници, с изключение на горивата, произведени от хранителни и фуражни култури, във въздушния транспорт и морския транспорт. В проекта на Наредба е синхронизирана  терминологията, използвана в Директивата и вече включена в ЗЕВИ, конкретно: потребители на собствена електрическа енергия, общности за възобновяема енергия, газообразни и твърди горива от биомаса, биогаз или зелен водород от възобновяеми източници.
По отношение на електрическата енергия, която се използва за производството на възобновяеми течни и газообразни транспортни горива от небиологичен произход е необходимо да са спазени подробните правила, определени в Делегирания Регламент (ЕС) 2023/1184 на Комисията от 10 февруари 2023 година за допълване на Директива (ЕС) 2018/2001 на Европейския парламент и на Съвета чрез установяване на методология на Съюза за определяне на подробни правила за производството на възобновяеми течни и газообразни транспортни горива от небиологичен произход (ОВ, L 157/14 от 20 юни 2023 г.) и Делегиран регламент (ЕС) 2023/1185 на Комисията от 10 февруари 2023 година за допълване на Директива (ЕС) 2018/2001 на Европейския парламент и на Съвета чрез определяне на минимален праг за намаление на емисиите на парникови газове от рециклирани въглеродни горива и определяне на методика за оценяване на намалението на емисиите на парникови газове от възобновяеми течни и газообразни транспортни горива от небиологичен произход и от рециклирани въглеродни горива. Само в този случай тази енергия може да се счита за изцяло възобновяема.
3. Финансови и други средства, необходими за прилагането на нормативния акт
За прилагане на проекта на Наредба не са необходими допълнителни бюджетни средства.
4. Очаквани резултати от прилагането на нормативния акт
С проекта на Наредба за изчисляването на дела на енергията от възобновяеми източници в брутното крайно потребление на енергия и дела на възобновяеми източници в транспорта, се осигурява въвеждане и спазване на заложените в Директивата изисквания, свързани с изчисляването на национална цел за дял на енергията от възобновяеми източници в брутното крайно потребление на енергия в страната, задължителна национална цел за дял на енергията от възобновяеми източници в крайно потребление на енергия в транспорта и цели за дял на енергията от възобновяеми източници в сектор електрическа енергия, сектор топлинна енергия и енергия за охлаждане и в сектор транспорт.
5. Анализ за съответствие с правото на Европейския съюз
С проекта на Наредба за изчисляването на дела на енергията от възобновяеми източници в брутното крайно потребление на енергия и дела на възобновяеми източници в транспорта се постига съответствие с изисквания на ЗЕВИ и транспониране на Директива (ЕС) 2018/2001 на Европейския съвет и на Парламента за насърчаване използването на енергията от възобновяеми източници.
6. Срок за обществени консултации
Проектът на Наредба за изчисляването на дела на енергията от възобновяеми източници в брутното крайно потребление на енергия и дела на възобновяеми източници в транспорта е публикуван за обществени консултации, като срокът за предоставяне на становища и предложения е 14 дневен, съгласно чл. 26, ал. 4, изречение второ от Закона за нормативните актове. Определянето на по-кратък срок е необходимо, за да се създадат условия за приемането на проекта на наредба във възможно най-кратък срок, предвид образуваното Дело С-206/23 на Европейската комисия срещу Република България за нетранспониране на изискванията на Директива (ЕС) 2018/2001 на Европейския парламент и на Съвета от 11 декември 2018 г. за насърчаване използването на енергия от възобновяеми източници.

